Diari Oficial de la Generalitat Valenciana


Sumari del DOGV 3956, del 09-03-2001 (2001/2152)

ORDRE de 8 de febrer de 2001, de la Conselleria d'Agricultura, Pesca i Alimentació, per la qual s'estableixen les ajudes per a l'obtenció i eliminació de farines de carn produïdes a la Comunitat Valenciana.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3956

Data del DOGV
:   09-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2152


Data del document
:   08-02-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * aliment per al bestiar
    * indústria de transformació
    * suport econòmic
    * producte d'origen animal

ORDRE de 8 de febrer de 2001, de la Conselleria d'Agricultura, Pesca i Alimentació, per la qual s'estableixen les ajudes per a l'obtenció i eliminació de farines de carn produïdes a la Comunitat Valenciana. [2001/M2152]
  
Les farines de carn obtingudes després del processament de subproductes procedents de la indústria càrnia i ramadera han estat utilitzades com a ingredients dels pinsos per a monogàstrics. La Unió Europea, mitjançant la Decisió 2000/776/CE, ha prohibit la utilització d'aquests productes en la cadena d'alimentació dels animals durant un període de sis mesos entre l'1 de gener i el 30 de juny.
  
En aquest període de temps se seguirà generant aquest tipus de productes, encara que sense mercat. Per a evitar el bloqueig de la indústria agroalimentària i ramadera és necessari establir un mecanisme que permeta continuar amb tots els processos productius mentre es prenga una decisió definitiva. Amb aquest objectiu, la Conselleria d'Agricultura, Pesca i Alimentació, amb la col·laboració financera del Ministeri d'Agricultura, Pesca i Alimentació, posa en marxa una línia d'ajudes per a compensar els costos d'obtenció i eliminació de farines de carn procedents d'indústries de la Comunitat Valenciana.
  
L'ajuda tindrà una duració des de l'1 de gener fins al 30 de juny de 2001. Els destinataris seran les empreses autoritzades per a realitzar la transformació.
  
Per això, a proposta del director general d'Innovació Agrària i Ramaderia,
  
ORDENE
  
Article 1. Objecte
  
S'estableix una línia d'ajudes indemnitzatòries per compensar els costos de transformació, transport i eliminació dels subproductes de la indústria agroalimentària i ramadera de la Comunitat Valenciana. A l'efecte d'aquesta ordre, s'entenen com a subproductes els animals, les canals o parts d'aquests, o els productes d'origen animal no destinats al consum humà, exclosos els excrements, les restes de menjar i els materials especificats de risc.
  
Article 2. Beneficiaris
  
Seran beneficiaris d'aquesta línia d'ajudes les empreses autoritzades per a la destrucció de materials d'alt risc i baix risc d'acord amb el Reial Decret 2224/93, de 17 de desembre, sobre normes sanitàries d'eliminació i transformació d'animals morts i residus d'origen animal i protecció contra agents patògens en pinsos d'origen animal, ubicades a la Comunitat Valenciana i que transformen subproductes generats en aquest àmbit. Les radicades fora d'aquest territori sols ho seran quan processen subproductes generats per empreses l'activitat productiva de les quals es desenvolupe a la Comunitat Valenciana.
  
Hauran d'obtenir les farines de carn, incloses les obtingudes a partir de subproductes de conills, de plomes o de subproductes avícoles en les condicions que estableix el reial decret mencionat.
  
Article 3. Condicions
  
Les farines animals objecte d'ajuda hauran de complir les condicions següents:
  
a) Procedir de subproductes d'origen animal terrestre de sang calenta o part d'aquests.
  
b) Tenir un contingut màxim d'humitat del 8%.
  
c) Tenir un contingut mínim de proteïna bruta, sobre matèria seca, del:
  
- 45% en el cas de farina de carn
  
- 55% en el cas de farina de ploma
  
- 35% en el cas de farina de subproductes avícoles
  
- 15% en el cas de farina procedent de subproductes d'escorxadors de conills.
  
d) Entregar-se amb una grandària de partícules resultant de mòlta de 8 mm.
  
e) Ser entregades en abocadors o en els llocs autoritzats a l'efecte per les autoritats de medi ambient, entre l'1 de gener i el 3 de juliol de 2001, amb el compliment de les exigències establides tant en la legislació sobre residus com en la resta de normativa mediambiental.
  
Les empreses participants es comprometen a recollir subproductes carnis de la indústria alimentària de la Comunitat Valenciana durant el període comprés entre l'1 de gener i el 30 de juny de 2001.
  
Article 4. Sol·licituds
  
Les sol·licituds es formularan en instància degudament emplenada i subscrita pel representant legal de l'empresa. Es dirigiran al director general d'Innovació Agrària i Ramaderia de la Conselleria d'Agricultura, Pesca i Alimentació. El termini de presentació de sol·licituds finalitzarà el dia 10 de juliol de l'any 2001.
  
Les sol·licituds de l'ajuda es presentaran per a partides de farines ja dipositades en abocadors o en els llocs autoritzats amb aquesta finalitat. Cada beneficiari podrà presentar sol·licituds, com a màxim, dues vegades cada mes.
  
Els llocs de presentació de sol·licituds seran les oficines de la Conselleria d'Agricultura, Pesca i Alimentació, i qualsevol dels llocs previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds s'acompanyaran de la documentació següent:
  
- Acreditació de la personalitat jurídica del sol·licitant. En el supòsit de societats, escriptura de constitució degudament inscrita en el registre mercantil, quan així és exigible, així com poder notarial suficient justificatiu de la representació que exercisca el firmant de la sol·licitud i DNI d'aquest. Aquests documents sols seran exigibles per a la primera sol·licitud presentada per cada beneficiari. Amb la primera sol·licitud s'aportarà un compromís de realitzar la recollida de subproductes carnis de la indústria agroalimentària de la Comunitat Valenciana entre l'1 de gener i el 30 de juny de 2001.
  
- Amb la primera i última sol·licituds, certificats originals expedits per l'Agència Tributària i la Tresoreria Territorial de la Seguretat Social d'estar al corrent en el pagament de les obligacions fiscals i de cara a la Seguretat Social.
  
- Memòria que incloga:
  
- Quantitats de farina per a les quals se sol·licita l'ajuda
  
- Tipus de farines
  
- Dates d'eixida de planta i entrada en abocador o lloc autoritzat
  
- Estadístiques mensuals de compres i vendes de l'any 2000
  
- En el cas d'empreses radicades fora de la Comunitat Valenciana, a més de l'anterior:
  
- Còpia compulsada dels registres d'entrada de l'empresa en què quede constància expressa del seu origen en la Comunitat Valenciana. Si s'actua a través d'intermediaris, s'inclouran igualment els registres d'aquests.
  
- Certificat de l'administració de la comunitat autònoma en el qual s'expressen els rendiments habituals del procés productiu de la planta en qüestió.
  
- Certificat de l'administració de la comunitat autònoma en la qual s'han entregat les farines en abocador o lloc autoritzat per a eliminar-les, en el qual conste l'entrada efectiva del producte i el resultat de l'anàlisi d'humitat i proteïna bruta sobre matèria seca de les mostres de farines preses a l'entrada en el lloc de destinació final.
  
- Si s'entrega en abocadors de fora de la Comunitat Valenciana, s'acreditarà l'últim paràgraf del punt anterior.
  
Article 5. Quantia de les ajudes
  
La quantia de les ajudes per la retirada i transformació de subproductes serà de:
  
- 43 pessetes per quilogram de farina de carn produïda
  
- 39 pessetes per quilogram de farina de ploma produïda
  
- 33 pessetes per quilogram de farina de subproductes avícoles o de conills produïda.
  
En finalitzar el període de presentació de sol·licituds aquestes quantitats s'incrementaran en una quantia per quilogram entregat de 10 pessetes, sempre que es justifiquen despeses per aquest import en concepte de transport i entrega en abocador.
  
Si es justifica una entrega de farines que, d'acord amb aquests càlculs supere l'import global màxim establit en l'article 7, es prioritzarà el pagament d'acord amb el procediment següent:
  
A) Ajudes de 43, 39 i 33 pessetes/kg respectivament, segons el tipus de farina, quan es justifique que procedeixen de la transformació de subproductes generats per la indústria alimentària i ramadera de la Comunitat Valenciana.
  
B) Ajudes de 10 pessetes/kg de farines entregades, quan es justifique que procedeix de la transformació de subproductes generats per la indústria alimentària i ramadera de la Comunitat Valenciana.
  
C) La resta.
  
Dins de cada un d'aquests grups s'establirà el prorrateig si cal.
  
Article 6. Controls
  
La Conselleria d'Agricultura, Pesca i Alimentació establirà un mecanisme de controls per a les plantes radicades en la Comunitat Valenciana que garantisca:
  
- El respecte de les condicions de producció d'aquestes farines establides en la normativa vigent.
  
- El seguiment administratiu de l'entrega en abocadors o llocs de destinació definitiva de totes les partides entregades.
  
- El control aleatori in situ de l'entrega de determinades partides, amb presa de mostres, per a comprovar humitat i proteïna bruta.
  
En el cas de produccions o entregues fora de la Comunitat Valenciana, els controls es verificaran mitjançant certificats de les administracions sota el control de les quals s'exercisca aquesta faena.
  
Article 7. Finançament
  
L'import global màxim d'aquesta línia d'ajudes serà de 292.612.922 de pessetes.
  
El pagament d'aquestes subvencions es farà a càrrec de l'aplicació pressupostària T4710000, ajuda general a la ramaderia, del programa 714.80, Ordenació i Millora de la Ramaderia.
  
Article 8. Concessió i pagament de l'ajuda
  
En finalitzar cada un dels mesos de gener a juny de 2001 es resoldrà la concessió de l'ajuda per part de la Direcció General d'Innovació Agrària i Ramaderia en les condicions següents:
  
- La quantitat màxima d'ajuda mensual que es concedirà al conjunt de les empreses sol·licitants serà la corresponent a 2.250 tones.
  
- Si el conjunt de les sol·licituds supera aquesta quantitat, es prorratejarà entre les sol·licituds presentades.
  
Finalitzat el període de presentació de sol·licituds, es regularitzaran totes les concessions d'ajudes amb l'adaptació a les quantitats entregades i amb el prorrateig, si és necessari, d'acord amb els límits establits en l'article 5. Tot això, abans d'emetre l'última resolució de concessió.
  
Concedides les ajudes mensuals i final per a cada empresa, es comprovarà el compliment de les condicions següents:
  
- Disposar dels certificats d'entrada de la farina per a la qual es va concedir l'ajuda.
  
- Comptar amb els resultats d'anàlisis d'humitat i proteïna bruta que acrediten els mínims sol·licitats.
  
A la vista del compliment d'aquestes condicions, la direcció general delegada autoritzarà el pagament de les ajudes amb la mateixa periodicitat amb què es van concedir.
  
Article 9
  
De conformitat amb el que s'estableix en l'article 47.9 del Text Refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenir la subvenció sense complir les condicions que s'hi requereixen.
  
c) Incompliment de la finalitat per a la qual es va concedir la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajudes establides que tinga per objecte el finançament de les mateixes millores.
  
Disposició addicional
  
Es delega en el director general d'Innovació Agrària i Ramaderia la concessió i denegació de les ajudes previstes en aquesta disposició.
  
Disposicions finals
  
Primera
  
Es faculta la Direcció General d'Innovació Agrària i Ramaderia perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 8 de febrer de 2001
  
La consellera d'Agricultura, Pesca i Alimentació,